A BIZOTTSÁG 937/2007/EK RENDELETE
(2007. augusztus 6.)
az intervenciós készletekből származó élelmiszerek a Közösség legrászorultabb személyei ellátását célzó, a 2007-es költségvetési év terhére a tagállamoknak nyújtott támogatási terv elfogadásáról szóló 1539/2006/EK rendelet módosításáról és a 3149/92/EGK rendelettől való eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a kijelölt szervezeteknek az intervenciós készletekből származó élelmiszerekkel a Közösség leginkább rászoruló személyei számára történő szétosztás céljából való ellátására vonatkozó általános szabályok megállapításáról szóló, 1987. december 10-i 3730/87/EGK tanácsi rendeletre (1) és különösen annak 6. cikkére,
mivel:
(1)
A Közösség legrászorulóbb személyeinek az intervenciós készletekből származó élelmiszerekkel történő ellátására vonatkozó részletes szabályok megállapításáról szóló, 1992. október 29-i 3149/92/EGK bizottsági rendelet (2) 2. cikkének megfelelően, a Bizottság az 1539/2006/EK rendelettel (3) elfogadta a Közösség legrászorultabb személyeinek az intervenciós készletekből származó élelmiszerekkel történő ellátása céljából a 2007-es költségvetési évben rendelkezésre álló előirányzatok tagállamok közötti elosztásának tervét. A terv megállapítja különösen az intézkedést alkalmazó minden egyes tagállamra vonatkozóan a terv rá eső részének végrehajtására rendelkezésre álló maximális pénzügyi forrásokat, valamint az intervenciós hivatalok által tárolt készletekből lehívandó minden egyes terméktípus mennyiségét.
(2)
A 3149/92/EGK rendelet 3. cikkének (3) bekezdése előírja, hogy minden olyan esetben, amikor a tagállamok által történő végrehajtás közben bekövetkező változások a közösségi tervbe termékenként bejegyzett mennyiségek vagy értékek legalább 5 %-át érintik, az éves tervet felül kell vizsgálni.
(3)
A vaj esetében a Bizottság arról kapott értesítést, hogy a 2007-es éves tervben szereplő teljes vajmennyiség összértékétől több mint 5 %-kal el fognak maradni. Továbbá a 2007-es tervben nincs már szükség egyes, gabonafélékre és cukorra vonatkozó mennyiségekre.
(4)
A 3149/92/EGK rendelet 3. cikkének (4) bekezdése értelmében a felszabaduló erőforrásokat más tagállamok részére kell átadni az általuk benyújtott igények alapján.
(5)
Egy esetben, amikor Görögországban az intervenciós készletekből rizst próbáltak lehívni, kiderült, hogy a rendelkezésre álló mennyiség nem elegendő a görög éves terv teljes mértékű végrehajtásához. Ezért ki kell igazítani az intervenciós termékek, illetve az intervenciós készletekből átmenetileg hiányzó termékek esetén e termékek piacon történő beszerzésére járó támogatások kiosztását.
(6)
A 3149/92/EGK rendelet 3. cikke (2) bekezdésének első és második albekezdése rögzíti a termékek intervenciós készletből való kivonásának határidejét. Tekintettel arra, hogy a terv módosítása értelmében Lengyelország további 203 tonna gabonát és 3 224 tonna cukrot, Szlovénia pedig további 1 000 tonna gabonát vonhat ki az intervenciós készletekből, ezen mennyiségek esetén célszerű a fent említett határidőktől eltérni.
(7)
Az 1539/2006/EK rendeletet ezért ennek megfelelően módosítani kell.
(8)
Az e rendeletben előírt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
Az 1539/2006/EK rendelet mellékletei e rendelet mellékletével összhangban módosulnak.
2. cikk
Eltérve a 3149/92/EGK rendelet 3. cikkében foglaltaktól, az említett cikk első albekezdésében és második albekezdésének első és negyedik mondatában foglalt határidők nem vonatkoznak az e rendelet mellékletének megfelelően újonnan kiosztott 1 203 tonna gabonára és 3 224 tonna cukorra.
3. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. augusztus 6-án.